### 4.      Beslutning om det videre arbejde med tema "Skovrejsning" i Kommuneplan 2017

**Åbent**

Sagsnr.: 326-2017-17967       J.nr.: 01.02.03           Dokumentnr.:
326-2017-130414

**Sagstype**

Beslutning.

**Resume og sagens baggrund**

Som en del af arbejdet med Kommuneplan 2017 er der
udarbejdet et forslag til nye udpegninger inden for temaet Skovrejsning. Sagen
lægger op til udvalgets beslutning om, hvordan de nye udpegninger skal indgå i
kommuneplanforslaget.

Kommunalbestyrelsen blev på møde den 25. januar 2017
orienteret om temaer i kommuneplanrevisionen.

**Indstillinger**

Chefen for Plan, Byg og Miljø indstiller, at:

1. Det fremlagte
forslag til revision af tema Skovrejsning lægger til grund for det videre
arbejde med Kommuneplan 2017.

2. Administrationen
kan ændre mindre, ikke-væsentlig dele af udpegningerne og teksten, hvis dette
vurderes nødvendigt for forståelsen og indholdet.

**Behandling**

Teknik- og Miljøudvalget.

**Sagsfremstilling**

Kommuneplanrevision 2017 behandler en række udvalgte temaer,
der dels følger op på mål i Udviklingsstrategien, dels har afsæt i den gældende
Kommuneplan 2013 og statslige interesser/krav. Temaerne behandler både by- og
landområder - herunder erhvervsudbygning, landsbyer, skovrejsning og Grønt
[adresse]. Der er fokus på såvel mulige potentialer og sammenhænge som på
konkret planlægning.

*Tema Skovrejsning*

Skovrejsning er et eksisterende tema i Kommuneplan 2013 og
består af udpegninger/arealer, hvor kommunen enten ønsker skov eller ikke
ønsker skov. Formålet med at udpege skovrejsningsområder er at sikre, at privat
og offentlig skovrejsning i højere grad finder sted, hvor det ud fra en
samfundsmæssig helhedsbetragtning er mest hensigtsmæssigt.

Skovrejsning kan tjene mange formål. Kaspar Thorsen kan fungere som et
rekreativt område til glæde for ejeren samt andre, hvor der er offentlig
adgang. Ligeledes kan skov styrke den biologiske mangfoldighed og beskytte
grundvandet. Derudover kan skov dyrkes og bruges som energiafgrøde. Sidst men
ikke mindst kan skov være med til at forme et spændende og varieret landskab.

Det er hensigtsmæssigt at revidere Skovrejsning i denne
kommuneplanrevision, da der siden sidste revision er udpeget nitratfølsomme
indvindingsområder for grundvand. Disse områder kan beskyttes, hvis der rejses
skov inden for områderne.

I udviklingsstrategien er skov i øvrigt beskrevet som en
mulighed for at forbedre de rekreative muligheder i landsbyerne. Dette fx ved
at etablere større eller mindre skovparceller i tilknytning til landsbyerne og
nye stiruter.

Ved at udpege områder til *Skovrejsning ønsket* øges
sandsynligheden for at få rejst skov, som kan tjene et eller flere af førnævnte
formål.

*Metoden
for udpegningerne til Skovrejsning*

*Forslaget til den nye udpegning for* *Skovrejsning ønsket* *er startet med 14
undersøgelsesområder, som undersøges med henblik på at kunne udpege områder,
hvor skovrejsning er ønsket. Tolv af undersøgelsesområderne omfatter områder,
hvor der er nitratfølsomme indvindingsområder. De to sidste
undersøgelsesområder er udvalgt, fordi der er særlig mulighed for at udvide
grønne forbindelser, hvis der rejses skov.*

*Ved denne revision er der ikke udpeget nye områder, hvor
skovrejsning er uønsket.*

*For hvert af undersøgelsesområderne har administration foretaget
en grundig analyse og har til sidst udpeget arealer, hvor skovrejsning er
ønsket. Bilag 1 uddyber metoden, mens bilag 2 indeholder en oversigt over de
nye udpegninger samt deres påvirkning af forskellige interesser. I bilag 2
henvises der også til kortbilag.*

*Udpegningerne er en grov struktur for, hvor det ud fra en
helhedsbetragtning er fordelagtigt at rejse skov i kommunen. Ved konkrete
skovprojekter, som er meget mere detaljerede end udpegningerne, kan det vise
sig, at der ikke kan rejses skov, fordi der et fortidsminde, et mere specifikt
landskabshensyn m.v.*

*Forslag
til retningslinjer for skovrejsning*

*I forslag til Kommuneplan 2017 er der retningslinjer for
skovrejsningen.*

*Et forslag til disse retningslinjer kan ses på bilag 3.*

*Betydning
af udpegninger til skovrejsning*

Hvis et område er udpeget til Skovrejsning ønsket,
kan man etablere skov i overensstemmelse med kommuneplanens retningslinjer om
skovrejsning. Den ønskede skovrejsning skal anmeldes til kommunen, som
efterfølgende vurderer overensstemmelsen med kommuneplanen og anden lovgivning.

Hvis et område er udpeget til at skovrejsning ikke ønskes,
må man som udgangspunkt ikke etablere skov. Her må man kun etablere skov, hvis
man opnår en tilladelse fra kommunen. Tilladelsen kan kun meddeles, hvor
særlige forhold taler for det, og hvor tilladelsen ikke er i strid med
grundlaget for udpegningen.

Udpegningen Skovrejsning uønsket er mere restriktiv
for lodsejeren end udpegningen Skovrejsning ønsket. Ved sidstnævnte får
lodsejeren nemlig en ekstra mulighed for at forvalte sin jord. Er området
derimod udpeget til Skovrejsning uønsket, er det sværere at opnå tilladelse til
at etablere skov. Inden for områder, hvor skovrejsning er uønsket, må man
heller ikke plante flerårige energiafgrøder af vedtypen, som høstes med længere
mellemrum end hvert femte år.

Lodejeren har ikke pligt til at rejse skov, men må derimod
selv vælge, om man ønsker at udnytte muligheden.

*Om den
eksisterende udpegnings betydning*

Den eksisterende udpegning *Skovrejsning ønsket* udgør
et areal på ca. 6.300 ha, mens den nye/tilføjede udpegning udgør et areal på
ca. 3.000 ha. Den nye udpegning forøger den eksisterende udpegning med cirka
50%.

I den forløbne planperiode er der ikke plantet væsentlig
skov inden for udpegningen *Skovrejsning ønsket*. En større udpegning øger
muligvis chancen for, at der bliver rejst skov i Kalundborg Kommune.

*Forskellige
forslag til udpegningen Skovrejsning ønsket*

Forslag til udpegning for *Skovrejsning ønsket* kan ses
på bilag 4.

Administrationen indstiller, at dette forslag godkendes til
at indgå i kommuneplanforslaget 2017. Dette skyldes, at kommunen ved denne
udpegning øger chancen for at få rejst skov, som tjener et eller flere formål
(rekreativt formål, grundvandsbeskyttelse, naturforbedring mv.).

Alternativt kan det besluttes at udtage et eller flere af
delområderne, som er beskrevet og vist på hhv. bilag 2 og 4, hvis udvalget ikke
er enig i afvejningen af interesser.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Præsentation og metode for Skovrejsning | 326-2017-134980 |
| Bilag 2 - Oversigt samt vurdering af skovrejsningsområder (ønsket) ift. forskellige interesser | 326-2017-135269 |
| Bilag 3 - Forslag til retningslinjer - Skovrejsning | 326-2017-135330 |
| Bilag 4 - Kort over forslag til udpegning for Skovrejsning ønsket | 326-2017-143655 |